# Мектеп жасына дейінгі балаларды дамыту мен тәрбиелеудегі заманауи педагогтің рөлі

Бала тәрбиесі қай заманда, қай қоғамда болсын күн тіртібінен түспейді. Олай дейтін себебім, адам қай дәуірде өмір сүрсе де, өзінің тәжірибесін ұрпағына дарыта отырып, басынан өткен қателіктерін қайталамауға, жетістіктерін дамытуға бағыттап, болашаққа қанаттандыра баулыған. Тәрбие әр тұлғаның жеткен биігінде қалуды емес, үнемі үздіксіз ізденуді қажет етеді. Олай болса, баланы өскен ортасына бейімдей отырып, білуге, үйренуге ынталандыра тәрбиелеу тек ата-ананың ғана емес, әрбір тәрбиеші- ұстаздың да басты ұстанымы болу керек.

Әр баланың өмірге құштарлығын, білуге құмарлығын оятар болсақ, болашағымыз жарқын болмақ. Әр бала өз жастарына қарай еңбекпен, өз сүйікті істерімен, айналасындағыларға еліктеп спортпен шұғылданады. Жастайынан оқушының қандай салаға қызығушылығы бар екенін, қабілеттілігін анықтап, өмір сүруге бағыт-бағдар беру - балабақшадан басталу керек. Ал олардың бейімін анықтап, әрбірімен жеке жұмыс жасау- тәрбиеші- ұстаздың ең басты міндеті. Ы. Алтынсарин: «Балалармен қысқа, ашуланбай, байсалды сөйлесу, әрбір пәнді бар пейілмен және қарапайым тілмен, екі ұшты мағыналы сөздерсіз әрі қатесіз, терминдерді араластырмай түсіндіру керек",-деп айтқандай, мен де өз тәрбиеленушілеріме барынша зейін аударуларын басшылыққа ала отырып, жалықтырмай, түсінікті жұмыс жасауды күнделікті дағдыға айналдырып келемін. Жұмыс барысында алға қойған мақсатым: Балаларды ерте жастан дамытуда ойынның маңызы. Өйткені, мен жұмыс жасайтын топ балалары ойын арқылы дамытуды, ойындарды түрлендіруді, әр баланың бейініне қарай тапсырма ұйымдастыруды, қызығушылығын қалыптастыруды қажет етеді. Алғаш ата-анасынан бөлініп шыққан бала үшін оның тәрбиешілермен, әсіресе өз тәрбиешісімен қатынасы тартымды және маңызды болады. Балабақшаларда тәрбиешінің балаларға қатынасының маңыздылығының арта түсуі кездейсоқ емес, себебі кішкентай оқушы өмірінде білім берушінің маңызы зор, ол үшін тәрбиешінің биязылығы мен білімінің, беделінің, оның тәжірибесінің, даналығының маңызы зор. Оның жетістіктері тәрбиелеушінің деңгейімен өседі. Демек, бала мен тәрбиеші бірге дамиды. Эдгар Дейлдің алған білімді қабылдау пирамидасына сәйкес, өзгелерді оқыта жүріп, үйренудің жоғары нәтиже беретіндігін ескерсек, үйрете жүріп, бірте — бірте тәрбиешінің білім көлемі,тәжірибесі жинакталады,тұрақты қатынас өрісі қалыптасады, тәрбиеленуші арқылы тәрбиеші де дамып отырады. Балалардың шығармашылық қабілеттерін дамыту еңбекке деген рухани адамгершілігінің қалыптасуына серпін береді.Бірақ бұл қажеттілік балаға сүйіспеншіліксіз іске асуы мүмкін емес,сондықтан оны еңбексүйгіштікке,шыдамдылыққа, ұқыптылыққа,дербестікке,белсенділікке және өз еңбегімен айналасындағыларға қуаныш сыйлауға талпынуына тәрбиелеумен бірге, адамдармен дұрыс қарым-қатынас жасауға, ана тілінде еркін сөйлеп, өзге тілді меңгеруге баулу-өркениетпен бірге дамитын тәрбиенің ажырамас бір бөлігі.

Қазіргі таңда еліміздегі барлық балабақшаларда мемлекеттік бағдарламаға сәйкес, ана тілімен бірге ағылшын тілін оқыту жоспарланған. Мелекеттік бағдарлама аясында тәрбиешілікпен қатар, ағылшын тілі пәнін жүргізуді қатар алып келе жатқан маманмын. М.Горький: «Балаларды бала тәрбиесіне бейім, төзімділікпен, байыптылықпен жұмыс істей білетін адам тәрбиелеуі керек»,- дегендей, балаларға тіл үйрету барысында қазіргі заманауи технологияларды меңгерумен қатар, қосымша мултиойындарды тауып, оларды балалардың жас ерекшелігіне қарай қолдану үлкен ізденісті қажет етеді. Сондықтан ағылшын тілінде берілген әлемдік деңгейдегі озық тәжірибелерді өзіме ыңғайлап, тәрбиеленушілеріме жеткізуді күнделікті дағдыға айналдырдым. Өйткені, сүйіспеншілікпен атқарған әрбір іс үлкен жауапкершілікпен атқарылғанда ғана ұлы іске айналады. Ал менің мамандығым үлкен жауапкершілік пен ұлы іскерлікті қажет етеді.

Қорыта айтқанда, баланың ішкі жан дүниесіне жол тапқан тәрбиеші- ең бақытты да, күрделі жұмбақ әлем. Осы әлемнің ішінде, осы әлеммен қатар, үндесе өмір сүру барлық тәрбиешінің міндеті. Ол үшін сол мөлдір әлемнің жұмбақтарын барынша тереңірек түсініп, парықтай алатын айқын да қуатты ақыл-парасат қажет.